Mette Frederiksen (S), 2023-01-17:
Da jeg stod her på talerstolen sidste år og holdt min åbningsredegørelse, takkede jeg en række kolleger for deres mangeårige indsats for folkestyret og for Danmark.
I dag kan vi byde velkommen til hele 65 nyvalgte medlemmer af Folketinget.
Tillykke til alle jer, der er valgt ind første gang, og til alle jer, der har opnået genvalg.
Danmarks Riges Grundlov er blandt de ældste forfatninger i verden.
Vi var et af de første lande til at indføre almindelig stemmeret, og vi har gennem turbulente tider i verden og i Europa holdt fast i vores demokrati og vores folkestyre.
Danmark er et lille land, men med megen tillid mellem mennesker, valgdeltagelsen er høj, og den danske befolkning er vidende, engageret og deltagende.
Vi her i salen repræsenterer et fantastisk folk, et fantastisk land, og vi skal passe på vores dyrebare og velfungerende demokrati; det er vores fælles opgave.
Splittelse og polarisering er nemt, men et velfungerende samfund fordrer det modsatte.
Derfor har vi 179 medlemmer en helt særlig opgave: hver dag at arbejde for det fælles bedste for den befolkning, vi har fået det kæmpe privilegium og ansvar at repræsentere.
Jeg glæder mig til samarbejdet, både om det nære og om alt det, der sker i verden omkring os.
Vi lever i en tid præget af stor uforudsigelighed og mange udfordringer – først en pandemi, så en krig i Europa, energikrise, inflation, økonomisk usikkerhed – men også en tid med håb og vilje til at gå nye veje.
Det afspejler sig i de regeringsforhandlinger, som vi afsluttede kort før jul.
Alle Folketingets partier deltog i drøftelserne; de blev historisk lange, fordi vi var grundige, og fordi vi afsøgte alle muligheder for at bringe Danmark videre i et bredt politisk samarbejde.
Jeg håber, der er en del partier her i salen, som kan finde nogle aftryk i regeringsgrundlaget, som blev resultatet af forhandlingerne.
Med et stædigt fokus på at realisere de klimamål, vi har sat, og med de nye for øje vil vi bane vejen for en hurtigere grøn omstilling.
Fjernvarme og varmepumper skal nå flere danske hjem, og vi skal udbygge vores globale grønne førerposition, skabe grøn vækst for vores virksomheder.
Vi skal holde fast i en stram udlændingepolitik.
At have styr på antallet af mennesker, der kommer hertil, er afgørende, både for Danmarks sammenhængskraft og for, at integrationen lykkes, men de stramme regler medfører en gang imellem nogle udfordringer for mennesker, der ønsker at arbejde og bidrage til Danmark.
I de kommende år ønsker vi at investere i hinanden, i velfærd, i uddannelse, i sundhed og psykiatri, i forsvaret og vores fælles sikkerhed og tryghed.
Fælles for de initiativer, jeg nævner her, er, at de er forbundet med store udgifter.
Men forslagene til, hvordan vi skal finansiere dem, fornemmer jeg der ikke lige er så stor appetit på.
Det er selvfølgelig, fordi det er svært, og fordi det kommer til at kræve nogle hårde prioriteringer.
Men måske er sandheden også den, at det ofte er let at blive enige om at bruge penge og mindre let at beslutte, hvor pengene skal komme fra.
Den nye regering er født som et arbejdsfællesskab.
Vi er tre forskellige partier med forskellige holdninger og historiske rødder.
Vi ser ikke ens på alting og kommer næppe heller til det i fremtiden, men vi deler en fælles erkendelse af, at vi kun når i mål med de ambitioner, vi har for Danmark, hvis vi indgår i et forpligtende samarbejde om de løsninger og reformer, som faktisk også gør dem mulige.
I min tale i dag vil jeg gerne invitere alle Folketingets partier indenfor i det samarbejde.